|  |  |  |
| --- | --- | --- |
| Til de på høringslisten anførte organisationer og myndigheder |  | ArbejdstilsynetLandskronagade 332100 København ØT +45 70 12 12 88E at@at.dkwww.at.dkCVR 21481815 13. oktober 2023J.nr. 20235001197 |
| Høring vedr. bekendtgørelse om klage over Arbejdsmarkedets Erhvervssikrings afgørelser |  |

Arbejdstilsynet sender hermed udkast til bekendtgørelse om klage over Arbejdsmarkedets Erhvervssikrings afgørelser i høring.

Bekendtgørelsen er primært opdateret som følge af, at kredsen af klageberettigede efter arbejdsskadesikringsloven fra 1. juli 2021 er udvidet med Garantifonden for skadesforsikringsselskaber. Det skyldes, at Garantifonden fra samme tidspunkt har overtaget administrationen af arbejdsulykkessager, når et forsikringsselskab har mistet retten til at drive arbejdsulykkesforsikringsvirksomhed, fx pga. konkurs. Der sker således ikke med opdateringen nogen ændring i gældende retstilstand.

Samtidig er der foretaget mindre redaktionelle justeringer, som ikke ændrer bekendtgørelsen materielt i forhold til gældende praksis.

Ændringerne til bekendtgørelsen er markeret med ændringsmarkeringer.

Bekendtgørelsen forventes at træde i kraft den 1. januar 2024.

Frist for afgivelse af høringssvar er den 10. november 2023. Høringssvar bedes sendt til Arbejdstilsynet (at@at.dk) og til Tor Even Münter (tem@at.dk).

Venlig hilsen

Arbejdstilsynet